ပညာဝံသ

ပီနန်ဆရာတော် ဘဒ္ဒန္တ ပညာဝံသ (၁၀ ဇန်နဝါရီ ၁၉၂၈ – ၁၄ နိုဝင်ဘာ ၂၀၁၇) သည် ပြည်ပသာသနာပြု မြန်မာ ဗုဒ္ဓဘာသာ ရဟန်းတော်တစ်ပါးဖြစ်ပြီး၊ မလေးရှားနိုင်ငံ ပီနန်မြို့ရှိ ဓမ္မိကာရာမ ကျောင်းတိုက် နှင့် ဆက်နွယ်၍ “ပီနန်ဆရာတော်”အဖြစ် ထင်ရှားခဲ့သည့် ပုဂ္ဂိုလ်ဖြစ်သည်။ 

 အစောပိုင်းဘဝ 
ပီနန်ဆရာတော်၏ အလောင်းအလျာသည် ဝါးခယ်မ ဇာတိသား ဖြစ်သည်။ ၁၉၂၈ ခုနှစ်၊ ဇန်နဝါရီ ၁ဝ ရက် တွင်  ခမည်းတော် ဦးဘတူ နှင့် မယ်တော် ဒေါ်ကြည်  တို့မှ မွေးဖွားခဲ့ပြီး၊ငယ်နာမည်မှာ မောင်တင်ညွန့် ဖြစ်သည်။မွေးချင်း သုံးဦးအနက် အလတ်ဖြစ်ကာ အကိုကြီးဖြစ်သူမှာ  ဦးကံညွန့် ဖြစ်ပြီး၊နှမမှာ ဒေါ်အေးရီ ဖြစ်သည်။ အသက် ၁၄ နှစ်သားတွင် ရှင်သာမဏေဘောင် ဝင်ခဲ့ပြီးနောက်၊ ၁၉၄၈ ခုနှစ် ဧပြီ ၁၆ရက် တွင် ရဟန်းဘောင် သို့ တက်ရောက်ခဲ့သည်။

 ရဟန်းဘဝ 
ဝါးခယ်မ၊ ညောင်တုန်း၊မန္တလေးတို့တွင် ဗုဒ္ဓစာပေများ ပညာသင်ခဲ့သည်။ မန္တလေး မစိုးရိမ်တိုက် ၌လည်း ဗုဒ္ဓစာပေများကို မစိုးရိမ်ဆရာတော်ကြီး ဦးကောဝိဒ  နှင့်အတူ သင်ယူခဲ့သည်။

၁၉၅၃ ခုနှစ်၊ သက်တော် ၂၅ နှစ် တွင် ဓမ္မာစရိယစာမေးပွဲကို ဂုဏ်ထူးဖြင့် အောင်မြင်ကာ လွတ်လပ်ရေးခေတ် မြန်မာနိုင်ငံတော် အစိုးရ၏ သာသနဓဇသိရီပဝရ ဓမ္မာစရိယ ဘွဲ့တံဆိပ်တော် ဆက်ကပ်ခြင်းကို ခံခဲ့ရသည်။

 သာသနာပြုခရီးစဥ်များ 
၁၉၅၃ ခုနှစ်တွင် ကိုကိုးကျွန်း သာယာဖွံ့ဖြိုးရေး အစီအစဉ်အရ သာသနာပြုရန်အတွက် ရန်ကုန် ဗားကရာတိုက်၊ သာယာဝတီကျောင်း ဆရာတော် ဦးဝါယမ နှင့်အတူ ကျွန်းသို့ လိုက်ပါပြီး သာသနာပြု အတွေ့အကြုံအား စတင်ခဲ့သည်။၁၉၅၇ ခုနှစ်ခန့်တွင် သီရိလင်္ကာနိုင်ငံ နှင့် အက်ဒမန်ကျွန်း ခေါ် ကပ္ပလီကျွန်းများသို့ ပြည်ပသာသနာပြု ခရီးစဥ်များ အဖြစ် ခရီးစဉ်ချဲ့ထွင်ခဲ့သည်။

၁၉၇၀ပြည့်နှစ်တွင် နိုင်ငံတော်အစိုးရ၏ လျှောက်ထားချက်အရ မလေးရှားနိုင်ငံ၊ ပီနန်ရှိ  ရှေးမြန်မာ ဘုန်းကြီးကျောင်းတွင်  ကျောင်းထိုင်၍ သာသနာပြုတော်မူခဲ့သည်။

၁၉၇၉ခုနှစ် တွင် အမေရိကန် ပြည်ထောင်စု၊ လော့စ်အိန်ဂျဲလစ်တွင် တက္ကသိုလ် အရှေ့တိုင်း ဘာသာသင်ဌာန၌ ဗုဒ္ဓ အဘိဓမ္မာကို ပို့ချပေးတော်မူခဲ့သည်။

၁၉၈၅ခုနှစ် တွင် နိုင်ငံတကာ ဗုဒ္ဓဘာသာ သံဃာ့ အဖွဲ့ကြီးကို တည်ထောင်ခဲ့သည်။

ဆရာတော်ကြီးသည် လောစ့်အိန်ဂျဲလစ် (USA)၊ ဆဒ်နီ (ဩစတြေးလျ)၊ ချီကာဂို (USA)၊ တိုရန်တို (ကနေဒါ)၊ ဟောင်ကောင် (တရုတ်ပြည်)၊ စင်ကာပူ၊ ကွာလာလမ်ပူ (မလေးရှား)၊ အုခ်လန် (နယူးဇီလန်)၊ ဟော်လန်၊ မဟာသန္တိ သုခ ဗုဒ္ဓသာသနာ စင်တာ (ရန်ကုန်) တို့တွင် ကျောင်းထိုင်၍ တည်ထောင် သာသနာပြုခဲ့သည်။ 

 ထင်ရှားဖြစ်ရပ်များ 
၂၀၀၇ ခုနှစ်၊ စက်တင်ဘာလတွင် မြန်မာနိုင်ငံ၌ “ရွှေဝါရောင်တော်လှန်ရေး” အဖြစ် ကမ္ဘာကျော်ခဲ့သည့် သံဃာထုလှုပ်ရှားမှု ဖြစ်ပွားခဲ့သည်။ ထိုစဉ် ပြည်ပ၌ ၂၀၀၇ ခုနှစ်၊ အောက်တိုဘာလ ၂၈ ရက်တွင် “သာသနာ့ဥသျှောင်၊ အပြည်ပြည်ဆိုင်ရာ မြန်မာရဟန်းတော်များ အဖွဲ့ချုပ်” ကို ဖွဲ့စည်းခဲ့ပြီး၊ ဆရာတော်သည် ဥက္ကဋ္ဌ အဖြစ် တာဝန်ယူခဲ့သည်။ မစိုးရိမ် ဆရာတော်ကြီး ဦးကောဝိဒသည် သာသနာ့ဥသျှောင် ပဓာနစေရ (နာယက) ဆရာတော် အဖြစ် တာဝန်ယူခဲ့သည်။

သာသနာ့ဥသျှောင်၊ အပြည်ပြည်ဆိုင်ရာ မြန်မာရဟန်းတော်များ အဖွဲ့ချုပ်သည် ၂၀၀၇ ရွှေဝါရောင် သံဃာ့အရေးအခင်းအား ပြည်ပမှနေ၍ ဦးဆောင်ခဲ့သည့် အဖွဲ့တစ်ခုဖြစ်သည်။

ထို့အပြင် ၁၉၉၉ ခုနှစ်တွင် ဖွင့်လှစ်ခဲ့သည့် ကျပ်သိန်းပေါင်း သောင်းချီ အကုန်အကျခံ ဆောက်လုပ်လှူဒါန်းထားသော ရန်ကုန်မြို့၊ တာမွေမြို့နယ်၊ နတ်ချောင်းရပ်ကွက်ရှိ “မဟာသန္တိသုခ ကျောင်းတိုက်” ၏ ပိုင်ဆိုင်မှုနှင့် ပတ်သက်၍ ၂၀၁၃ ခုနှစ်အတွင်း ပထမကျောင်းထိုင် ပီနန်ဆရာတော်နှင့် သာသနာရေးဌာန အကြား အငြင်းပွားမှု ဖြစ်ပွားခဲ့သည့် ဖြစ်ရပ်လည်း အထူး ထင်ရှားခဲ့သည်။ 

 ဘဝနိဂုံး 
၂၀၁၇ခုနှစ်၊ နိုဝင်ဘာလ ၂၄ ရက် နံနက် ၅ နာရီ ၁၅ မိနစ် အချိန်တွင် မလေးရှားနိုင်ငံ ပီနန်မြို့ရှိ  Island ဆေးရုံ၌    ကျောက်ကပ် ရောဂါဖြင့် ပျံလွန်တော်မူခဲ့သည်။  

ကိုးကား

Category:ဗုဒ္ဓဘာသာရဟန်းများ